วีซ่าเผยคนไทยอู้ฟู่ใช้จ่ายเงินเที่ยวเพิ่ม
วีซ่าเผยคนไทยอู้ฟู่ใช้เงินท่องเที่ยวต่างประเทศต่อทริปมากขึ้น 50% เกือบ 5 หมื่น
6 ก.ย. 2561

วีซ่าเผยคนไทยอู้ฟู่ใช้เงินท่องเที่ยวต่างประเทศต่อทริปมากขึ้น 50% เกือบ 5 หมื่น
นายสุริพงษ์ ตันติยานนท์ ผู้จัดการวีซ่า ประจำประเทศไทย เปิดเผยว่า จากผลสำรวจเกี่ยวกับแผนการท่องเที่ยวระดับโลกของวีซ่าของนักเดินทาง 1.75 หมื่นราย จาก 27 ประเทศทั่วโลก พบว่านักท่องเที่ยวคนไทยใช้เงินมากขึ้นถึง 50% จากทริปที่ผ่านมา หรือเฉลี่ยอยู่ที่ 49,135 บาท และคาดว่าเพิ่มเป็น 73,670 บาท สำหรับการเดินทางที่จะเกิดขึ้นในอนาคต
สำหรับค่าเฉลี่ยการใช้จ่ายของนักท่องเที่ยวในภูมิภาคเอเชียแปซิฟิกที่เพิ่มสูงขึ้นอยู่ที่ 38,176 บาท และทั่วโลกเพิ่มสูงขึ้นเฉลี่ยอยู่ที่ 58,655 บาท แต่กลับมีค่าใช้จ่ายเฉลี่ยที่เป็นส่วนต่างสำหรับการเดินทางครั้งต่อไปน้อยกว่าไทยอยู่ที่ 80,007 บาท
"ประเด็นที่น่าสนใจมาก คือ กระเป๋าสตางค์ดิจิทัลได้เข้ามามีบทบาทมากขึ้น โดยหนึ่งในสี่ของคนไทยเคยชำระเงิน ด้วยกระเป๋าสตางค์ดิจิทัลในขณะเดินทางท่องเที่ยวในต่างประเทศ นักท่องเที่ยวที่เดินทางคนเดียวและนักท่องเที่ยวที่เดินทางขณะออกทริปไปทำงานยังต่างประเทศ เป็นสองกลุ่มนักเดินทางที่ใช้การชำระเงินในรูปแบบนี้มากที่สุดถึง 41% และผลสำรวจยังชี้ให้เห็นว่าการใช้บัตรชำระเงินเป็นที่แพร่หลายมากขึ้นด้วย" นายสุริพงษ์  กล่าว